Predkladacia  správa

        Predložený návrh nariadenia vlády o úprave náhrady za stratu na zárobku po skončení pracovnej neschopnosti alebo pri invalidite bol vypracovaný v súlade so splnomocňujúcim ustanovením § 447 ods. 3 Občianskeho zákonníka, ktorý umožňuje vláde Slovenskej republiky, aby vzhľadom na zmeny vo vývoji mzdovej úrovne upravila svojim nariadením  podmienky, výšku a spôsob tejto náhrady.

        Na medzirezortné pripomienkové konanie sa návrh nariadenia vlády predkladá mimo  Plánu legislatívnych úloh vlády Slovenskej republiky na rok 2002, ale v súlade s citovaným ustanovením Občianskeho zákonníka a nadväzuje na úpravu tejto náhrady v predchádzajúcich rokoch.

        Návrhom nariadenia vlády SR sa zosúlaďuje  vplyv inflácie  so zmenami, ktoré v tejto oblasti nastali  vo vývoji mzdových ukazovateľov v roku 2001 na sociálnu situáciu poškodeného.

        Pri určovaní úpravy náhrad za stratu na zárobku po skončení pracovnej neschopnosti alebo pri  invalidite   podľa občianskoprávnych predpisov sa vychádzalo z obdobných právnych úprav  platných pri odškodňovaní pracovných  úrazov, ktoré  patria do pôsobnosti Ministerstva práce, sociálnych vecí a rodiny Slovenskej republiky.